# Districte de Bačka de l'Oest

El Districte de Bačka de l'Oest (en serbi:Западнобачки округ/Zapadnobački okrug) és un districte de Sèrbia situat al nord-oest del país. Es troba a la regió geogràfica de Bačka, a la província autònoma de la Voivodina. Té una població de 188.087 habitants, i la seva seu administrativa es troba a Sombor.

## Nom

En serbi el districte es coneix com a Zapadnobački okrug o Западнобачки округ, en croat com a Zapadnobački okrug, en hongarès com a Nyugat-bácskai körzet, en eslovac com a Západnobáčsky okres, en romanès com a Districtul Bacica de Vest, i en rutè com a Заходнобачки окрух.

## Municipis

El districte està format pels següents municipis:
* Sombor
* Apatin
* Odžaci
* Kula

## Demografia

Segons l'últim cens oficial, de l'any 2011, el districte de Bačka de l'Oest té 188.087 habitants. La composició ètnica del districte és la següent:
Població segons grup ètnic als cens de 2002 i 2011. :
| Grup ètnic | cens 2002 | cens 2002 | cens 2011 | cens 2011 |
| Grup ètnic | Número | % | Número | % |
| Serbis | 134.644 | 62,92% | 122.848 | 65,31% |
| Hongaresos | 21.825 | 10,2% | 17.576 | 9,34% |
| Croats | 12.960 | 6,06% | 10.879 | 5,78% |
| Montenegrins | 9.182 | 4,29% | 5.070 | 2,70% |
| Rutens | 5.535 | 2,59% | 4.718 | 2,51% |
| Gitanos | 1.941 | 0,91% | 3.018 | 1,60% |
| Bunjevci | 2.806 | 1,31% | 2.162 | 1,15% |
| Ucraïnesos | 1.508 | 0,71% | 1.344 | 0,71% |
| Romanesos | 1.620 | 0,76% | 1.340 | 0,71% |
| Iugoslaus | 6.870 | 3,21% | 1.274 | 0,68% |
| Eslovacs | 1.264 | 0,59% | 1.096 | 0,58% |
| Total | 214.011 | | 188.087 | |

## Història administrativa

Al segle IX l'àrea va ser governada pel duc búlgaro-eslau Salan. Del segle xi al XVI, durant l'administració del Regne d'Hongria, el territori va estar dividit entre el Comtat de Bács-Bodrog i el Comtat de Csongrád. El 1526-1527,l'àrea va ser administrada per un governador serbi independent, l'emperador Jovan Nenad, mentre que durant l'administració otomana (segles XVI-XVII) va formar part del Sanjak de Segedin.
Durant l'administració dels Habsburg (segle xviii), el territori es dividia en el Comtat de Batsc, el Comtat de Bodrog i la Frontera Militar. Els dos comtats es van unir en un sol comtat, el Comtat de Batsch-Bodrog al segle xviii. Des de l'abolició de la secció de Theiß-Marosch de la Frontera Militar l'any 1751, part d'aquest territori es va incloure també al comtat de Batsch-Bodrog. Cap al 1850, l'àrea formava part majoritàriament del districte de Sombor, tot i que algunes parts pertanyien al Districte de Novi Sad. Després de 1860, la zona es va tornar a incloure al comtat de Batsch-Bodrog.
Durant l'administració del Regne dels Serbis, Croats i Eslovens (1918-1941) l'àrea va formar part del comtat de Novi Sad (1918-1922), l'Oblast de Bačka (1922-1929), i la Banovina del Danubi (1929-1941).
Durant l'ocupació germano-hongaresa (1941-1944), l'àrea va ser inclosa al Comtat de Bács-Bodrog. Des de 1944, el territori va formar part de la Voivodina Autònoma Iugoslava. El districte actual va ser definit el 29 de gener de 1992.

## Referències

Nota: Tot el material oficial editat pel Govern de Sèrbia és públic per llei. La informació s'ha extret de srbija.gov.rs.